Κανονισμός (ΕΚ) αριθ. 1447/2002 της Επιτροπής

της 8ης Αυγούστου 2002

για τις λεπτομέρειες εφαρμογής του κανονισμού (ΕΚ) αριθ. 1408/2002 του Συμβουλίου όσον αφορά τις παραχωρήσεις υπό μορφή κοινοτικών δασμολογικών ποσοστώσεων για ορισμένα προϊόντα στον τομέα των σιτηρών προέλευσης Ουγγαρίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1408/2002 του Συμβουλίου, της 29ης Ιουλίου2002, για τη θέσπιση παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και για την αυτόνομη και μεταβατική προσαρμογή ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Ουγγαρία(1), και ιδίως το άρθρο 1 παράγραφος 3,

Εκτιμώντας τα ακόλουθα:

(1) Σύμφωνα με τις διατάξεις του κανονισμού (ΕΚ) αριθ. 1408/2002, η Κοινότητα καθόρισε, για κάθε περίοδο εμπορίας, δασμολογικές ποσοστώσεις εισαγωγής με μηδενικό δασμό 600000 τόνων σιταριού και σμιγαδιού, αλευριών σιταριού ή σμιγαδιού, πλιγουριών και σιμιγδαλιών σκληρού σιταριού, πλιγουριών και σιμιγδαλιών μαλακού σιταριού και συσσωματωμάτων σιταριού και 450000 τόνων αραβοσίτου, σπόρων προς σπορά αραβοσίτου, αλευριού αραβοσίτου, πλιγουριών και σιμιγδαλιών αραβοσίτου και συσσωματωμάτων αραβοσίτου.

(2) Για να καταστεί δυνατή η συντονισμένη και μη κερδοσκοπική εισαγωγή των προϊόντων στον τομέα των σιτηρών τα οποία αφορούν αυτές οι δασμολογικές ποσοστώσεις, πρέπει να προβλεφθεί ότι οι εισαγωγές αυτές υπόκεινται στην έκδοση ενός πιστοποιητικού εισαγωγής. Τα πιστοποιητικά αυτά, στο πλαίσιο των ποσοτήτων που έχουν καθοριστεί, πρέπει να εκδίδονται, μετά από αίτηση των ενδιαφερομένων, μέσω, ενδεχομένως, του καθορισμού ενός συντελεστή μείωσης των αιτούμενων ποσοτήτων.

(3) Για να διασφαλιστεί η ορθή διαχείριση αυτών των ποσοστώσεων, πρέπει να προβλεφθούν προθεσμίες για την υποβολή των αιτήσεων πιστοποιητικού καθώς και τα στοιχεία που πρέπει να αναφέρονται στις αιτήσεις και στα πιστοποιητικά.

(4) Για να ληφθούν υπόψη οι όροι παράδοσης, ενδείκνυται τα πιστοποιητικά εισαγωγής να ισχύουν από την ημέρα της έκδοσής τους μέχρι το τέλος του μήνα που έπεται του μήνα της έκδοσης του πιστοποιητικού.

(5) Για να διασφαλιστεί η ορθή διαχείριση των ποσοστώσεων, πρέπει να προβλεφθούν παρεκκλίσεις από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(2), όπως τροποποιήθηκε τελευταία από τον κανονισμό (ΕΚ) αριθ. 2299/2001(3), όσον αφορά το μεταβιβάσιμο χαρακτήρα των πιστοποιητικών και την ανοχή σχετικά με τις ποσότητες που τίθενται σε ελεύθερη κυκλοφορία.

(6) Για να καταστεί δυνατή η ορθή διαχείριση των ποσοστώσεων, είναι αναγκαίο να καθοριστεί η εγγύηση που αφορά τα πιστοποιητικά εισαγωγής σε σχετικά υψηλό επίπεδο, κατά παρέκκλιση του άρθρου 10 του κανονισμού (ΕΚ) αριθ. 1162/95 της Επιτροπής, της 23ης Μαΐου 1995, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού(4), όπως τροποποιήθηκε τελευταία από τον κανονισμό (ΕΚ) αριθ. 1322/2002(5).

(7) Είναι σημαντικό να διασφαλιστεί ταχεία και αμοιβαία επικοινωνία μεταξύ της Επιτροπής και των κρατών μελών όσον αφορά τις ζητούμενες και εισαγόμενες ποσότητες.

(8) Δεδομένου ότι ο κανονισμός (ΕΚ) αριθ. 1727/2000 του Συμβουλίου αντικαταστάθηκε από τον κανονισμό (ΕΚ) αριθ. 1408/2002, πρέπει να καταργηθεί ο κανονισμός (ΕΚ) αριθ. 2511/2000 της Επιτροπής(6) για τη θέσπιση των λεπτομερειών εφαρμογής του εν λόγω κανονισμού (ΕΚ) αριθ. 1727/2000.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η εισαγωγή σιταριού και σμιγαδιού που υπάγονται στον κωδικό ΣΟ 1001, αλευριών σιταριών ή σμιγαδιού που υπάγονται στον κωδικό ΣΟ 1101, πλιγουριών και σιμιγδαλιών σκληρού σιταριού που υπάγονται στον κωδικό ΣΟ 1103 11 10, πλιγουριών και σιμιγδαλιών μαλακού σιταριού που υπάγονται στον κωδικό ΣΟ 1103 11 90 και συσσωματωμάτων σιταριού που υπάγονται στον κωδικό ΣΟ 1103 20 60, καταγωγής Ουγγαρίας, και που επωφελούνται από μηδενικό δασμό κατά την εισαγωγή στο πλαίσιο της δασμολογικής ποσόστωσης με αύξοντα αριθμό 09.4779, σύμφωνα με τον κανονισμό (ΕΚ) αριθ. 1408/2002, υπόκειται την έκδοση πιστοποιητικό εισαγωγής που εκδίδεται σύμφωνα με τις διατάξεις του παρόντος κανονισμού.

2. Η εισαγωγή σπόρων προς σπορά αραβοσίτου που υπάγονται στον κωδικό ΣΟ 1005 10 90, αραβοσίτου που υπάγεται στον κωδικό ΣΟ 1005 90 00, αλευριού αραβοσίτου που υπάγεται στον κωδικό ΣΟ 1102 20, πλιγουριών και σιμιγδαλιών αραβοσίτου που υπάγονται στον κωδικό ΣΟ 1103 13 και συσσωματωμάτων αραβοσίτου που υπάγονται στον κωδικό ΣΟ 1103 20 40, καταγωγής Ουγγαρίας, και που επωφελούνται από μηδενικό δασμό κατά την εισαγωγή στο πλαίσιο της δασμολογικής ποσόστωσης με αύξοντα αριθμό 09.4780, σύμφωνα με τον κανονισμό (ΕΚ) αριθ. 1408/2002, υπόκειται στην έκδοση πιστοποιητικό εισαγωγής που εκδίδεται σύμφωνα με τις διατάξεις του παρόντος κανονισμού.

3. Τα προϊόντα που αναφέρονται στις παραγράφους 1 και 2 τίθενται σε ελεύθερη κυκλοφορία μετά από προσκόμιση ενός από τα ακόλουθα έγγραφα:

α) του πιστοποιητικού κυκλοφορίας των εμπορευμάτων EUR.1 που εκδίδεται από την Ουγγαρία σύμφωνα με τις διατάξεις του πρωτοκόλλου αριθ. 4 της ευρωπαϊκής συμφωνίας σύνδεσης μεταξύ της Κοινότητας και της Ουγγαρίας(7)·

β) μιας δήλωσης τιμολογίου που συντάσσεται από τον εξαγωγέα σύμφωνα με τις διατάξεις του εν λόγω πρωτοκόλλου.

Άρθρο 2

1. Οι αιτήσεις πιστοποιητικών εισαγωγής κατατίθενται στις αρμόδιες αρχές των κρατών μελών τη δεύτερη Δευτέρα κάθε μήνα, το αργότερο στις 13.00, ώρα Βρυξελλών.

Σε κάθε αίτηση πιστοποιητικού αναφέρεται μια ποσότητα η οποία δεν δύναται να υπερβαίνει την ποσότητα που είναι διαθέσιμη για την εισαγωγή του σχετικού προϊόντος στο πλαίσιο της σχετικής περιόδου εμπορίας.

2. Κατά την ημέρα της υποβολής των αιτήσεων πιστοποιητικού, οι αρμόδιες αρχές διαβιβάζουν με τηλεομοιοτυπία στην Επιτροπή, σύμφωνα με το υπόδειγμα που περιλαμβάνεται στο παράρτημα I, τη συνολική ποσότητα που προκύπτει από το άθροισμα των ποσοτήτων που αναφέρονται στις αιτήσεις πιστοποιητικών εισαγωγής, στην Επιτροπή, με φαξ στον αριθμό (32-2) 295 25 15, το αργότερο στις 18.00, ώρα Βρυξελλών.

Η πληροφορία αυτή ανακοινώνεται χωριστά από εκείνη που αφορά τις άλλες αιτήσεις πιστοποιητικών εισαγωγής σιτηρών.

3. Αν το άθροισμα των ποσοτήτων που χορηγήθηκαν για κάθε σχετικό προϊόν από την αρχή της περιόδου εμπορίας και της ποσότητας που αναφέρεται στην παράγραφο 2 υπερβαίνει την ποσότητα της ποσόστωσης στο πλαίσιο της σχετικής περιόδου εμπορίας, η Επιτροπή καθορίζει έναν ενιαίο συντελεστή μείωσης που πρέπει να εφαρμοστεί στις ποσότητες που ζητούνται, το αργότερο την τρίτη εργάσιμη ημέρα μετά την υποβολή των αιτήσεων.

4. Με την επιφύλαξη της εφαρμογής της παραγράφου 3, τα πιστοποιητικά εκδίδονται την πέμπτη εργάσιμη ημέρα που έπεται της ημέρας της υποβολής της αίτησης. Την ημέρα της έκδοσης των πιστοποιητικών, οι αρμόδιες αρχές διαβιβάζουν με τηλεομοιοτυπία στην Επιτροπή, το αργότερο στις 18.00, ώρα Βρυξελλών, τη συνολική ποσότητα που προκύπτει από το άθροισμα των ποσοτήτων για τις οποίες εκδόθηκαν κατά την ίδια ημέρα τα πιστοποιητικά εισαγωγής.

Άρθρο 3

Για το σκοπό της λογιστικής καταχώρησης των ποσοτήτων που εισάγονται στο πλαίσιο των ποσοστώσεων που αναφέρονται στο άρθρο 1 παράγραφοι 1 και 2, η Επιτροπή εφαρμόζει τους συντελεστές ισοδυναμίας που εμφαίνονται στο παράρτημα II. Η ποσότητα που αναφέρεται σε όλες τις αιτήσεις πιστοποιητικού για ένα ορισμένο προϊόν πολλαπλασιάζεται επί τον σχετικό με το εν λόγω προϊόν συντελεστή.

Άρθρο 4

Η διάρκεια ισχύος του πιστοποιητικού υπολογίζεται από την ημέρα της πραγματικής έκδοσής του, σύμφωνα με το άρθρο 23 παράγραφος 2 του κανονισμού (ΕΚ) αριθ. 1291/2000.

Κατά παρέκκλιση του άρθρου 6 παράγραφος 1 του κανονισμού (ΕΚ) αριθ. 1162/95, τα πιστοποιητικά εισαγωγής ισχύουν μέχρι το τέλος του μήνα που ακολουθεί τον μήνα της έκδοσης του πιστοποιητικού.

Άρθρο 5

Κατά παρέκκλιση του άρθρου 9 του κανονισμού (ΕΚ) αριθ. 1291/2000, τα δικαιώματα που απορρέουν από το πιστοποιητικό εισαγωγής δεν είναι μεταβιβάσιμα.

Άρθρο 6

Κατά παρέκκλιση του άρθρου 8 παράγραφος 4 του κανονισμού (ΕΚ) αριθ. 1291/2000, η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από αυτήν που αναφέρεται στις θέσεις 17 και 18 του πιστοποιητικού εισαγωγής, Για το λόγο αυτό, στη θέση 19 του εν λόγω πιστοποιητικού αναγράφεται το ψηφίο "0".

Άρθρο 7

Η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν:

α) στη θέση 8, το όνομα της χώρας καταγωγής·

β) στη θέση 20, μια από τις ακόλουθες μνείες:

Reglamento (CE) n° 1408/2002

Forordning (EF) nr. 1408/2002

Verordnung (EG) Nr. 1408/2002

Κανονισμός (EK) αριθ. 1408/2002

Regulation (EC) No 1408/2002

Règlement (CE) n° 1408/2002

Regolamento (CE) n. 1408/2002

Verordening (EG) nr. 1408/2002

Regulamento (CE) n.o 1408/2002

Asetus (EY) N:o 1408/2002

Förordning (EG) nr 1408/2002

γ) στη θέση 24, τη μνεία "μηδενικός δασμός".

Άρθρο 8

Κατά παρέκκλιση του άρθρου 10 στοιχεία α) και β) του κανονισμού (ΕΚ) αριθ. 1162/95, η εγγύηση που αφορά τα πιστοποιητικά εισαγωγής που προβλέπονται στον παρόντα κανονισμό ανέρχεται σε 30 ευρώ ανά τόνο.

Άρθρο 9

1. Καταργείται ο κανονισμός (ΕΚ) αριθ. 2511/2000.

2. Σε εφαρμογή του άρθρου 2 παράγραφος 2 του κανονισμού (ΕΚ) αριθ. 1408/2002, οι ποσότητες σκληρού σιταριού και μαλακού σιταριού που εισάγονται από την 1η Ιουλίου 2002 στο πλαίσιο του κανονισμού (ΕΚ) αριθ. 2511/2000 θα ληφθούν υπόψη για τη λογιστική καταχώρηση των ποσοτήτων που εισάγονται στο πλαίσιο της ποσόστωσης αριθμό 09.4779.

Άρθρο 10

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Κατά παρέκκλιση του άρθρου 2 παράγραφος 1, οι πρώτες αιτήσεις πιστοποιητικών εισαγωγής δυνάμει του παρόντος κανονισμού θα κατατεθούν την πρώτη Δευτέρα που έπεται της ημερομηνίας θέσης σε ισχύ του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Αυγούστου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 205 της 2.8.2002, σ. 9.

(2) ΕΕ L 152 της 24.6.2000, σ. 1.

(3) ΕΕ L 308 της 27.11.2001, σ. 19.

(4) ΕΕ L 117 της 24.5.1995, σ. 2.

(5) ΕΕ L 194 της 23.7.2002, σ. 22.

(6) ΕΕ L 289 της 16.11.2000, σ. 18.

(7) ΕΕ L 347 της 31.12.1993, σ. 2.

ΠΑΡΑΡΤΗΜΑ Ι

Υπόδειγμα ανακοίνωσης που προβλέπεται στο άρθρο 2 παράγραφος 2

Ποσοστώσεις κατά την εισαγωγή σιταριού και παραγώγων προϊόντων και αραβοσίτου και παραγώγων προϊόντων προέλευσης Δημοκρατίας της Ουγγαρίας, οι οποίες ανοίχθηκαν με τον κανονισμό (ΕΚ) αριθ. 1408/2002

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

Συντελεστές ισοδυναμίας που αναφέρονται στο άρθρο 3

Ποσοστώσεις κατά την εισαγωγή σιταριού και παραγώγων προϊόντων και αραβοσίτου και παραγώγων προϊόντων προέλευσης Δημοκρατίας της Ουγγαρίας, οι οποίες ανοίχθηκαν με τον κανονισμό (ΕΚ) αριθ. 1408/2002

>ΘΕΣΗ ΠΙΝΑΚΑ>